
NA SAFARI V CHOTÁRI REGIÓNU TRNAVA SA OCHUTNÁVAJÚ ČEREŠNE A SPOZNÁVA KRAJINA 

TRNAVA, 10. júna 2026 – V rámci série bezplatných komentovaných prehliadok Safari v chotári Regiónu Trnava sa v nedeľu 14. júna uskutoční tematická vychádzka Čerešňové dobrodružstvo v Boleráze. Podujatie bude venované tradícii ovocinárstva v regióne, krajinnému dedičstvu a významu pôvodných odrôd ovocných stromov v oblasti medzi Bolerázom a Dolnou Krupou.

Program je zameraný na poznávanie historickej kultúrnej krajiny pod Malými Karpatmi, kde sa dodnes zachovali staré čerešňové stromy pripomínajúce niekdajšiu ovocinársku tradíciu regiónu. Výklad sa bude venovať vývoju krajiny, významu remízok a alejí, ako aj úlohe čerešní v hospodárskom a spoločenskom živote miestnych obyvateľov. Súčasťou prehliadky bude aj ochutnávka rôznych odrôd čerešní priamo v teréne.

Prehliadka sa začne o 14.00 h pri železničnej stanici v Boleráze, pričom čas nadväzuje na príchod vlakového spojenia z Trnavy. Prechádzka potrvá približne dve hodiny. Organizátori ju charakterizujú ako nenáročnú pešiu aktivitu vhodnú pre širokú verejnosť.

„Na Safari v chotári ide o pomalé prechádzky v prírode s priestorom na rozhovory a zastávky. Tento formát je vhodný pre všetky vekové kategórie. Príjemným spestrením je ochutnávka plodov v teréne,“ hovorí Alexander Prostinák, riaditeľ Oblastnej organizácie cestovného ruchu Trnava Tourism.

Safari v chotári Regiónu Trnava predstavuje sériu sezónnych prehliadok zameraných na spoznávanie prírodných, historických a kultúrnych hodnôt kraja prostredníctvom odborných komentovaných vychádzok. Cieľom projektu je poukázať na menej známe lokality a príbehy krajiny, ktoré formovali charakter regiónu.

Účasť na prehliadke je bezplatná, bez nutnosti registrácie – stačí prísť na miesto stretnutia.

Aktivita je realizovaná s finančnou podporou Ministerstva cestovného ruchu a športu Slovenskej republiky.

Foto na stiahnutie:
https://www.uschovna.cz/zasilka/VN5466YVX5IAG2ZP-MJR/
https://www.uschovna.cz/zasilka/VNKVACVFYLFHZNAL-GEB/

Zdroj foto: Región Trnava

Viac informácií na stránke www.regiontrnava.sk, emailom info@regiontrnava.sk alebo priamo v Turistickom informačnom centre – Región Trnava. Otváracie hodiny TIC nájdete na www.regiontrnava.sk/produkt/turisticke-informacne-centrum . 

Nájdete nás aj na Facebooku a Instagrame.

Tešíme sa na vás v Regióne Trnava.

PR servis destinácie 
Kontakt: viera@regiontrnava.sk

__________________________________________________________________________

Realizované s finančnou podporou Ministerstva cestovného ruchu a športu Slovenskej republiky.

